Sol dich der Höchste Gott mit Vater Treu anblicken
So must du iede Zeit voll sanffter Geister seyn
Wer nichts als richten kan/ wer Rach' vnd grimmer Pein
Stets auff den Nächsten rufft/ wird endlich in den Stricken
Deß Sathans/ in dem Strom der Schwefelbach/ ersticken
Gnad ist vmb Gnade feyl, wer gibt nimm't häuffig eyn.
Vnd wie dein Maß: so voll/ so richtig/ fest vnd rein
Wird man auff deine Schoß auch die Gewehre schicken.
Wer Laster straffen wil vnd selbst verbrechen liebt/
Gleicht dem/ der blind die Faust/ als Leiter/ blinden gibt.
Wilst du ins Brudern Aug auch keinen Splitter leiden/
So fange bey dir an/ vnd nim die Balcken hin/
Die Balcken die dir selbst verdunckeln Aug vnd Sin/
Vnd fleuch diß selbst/ was du lehrst deinen Nächsten meiden.